**ХАН РАХУНИКАЙ КЬИСА**

Яргъал тир са дагъдин хуьре,

Са тIимил кьван кIвалер авай;

Къилихар квай гьар са жуьре,

Жуьреба-жуьр эллер авай.

ГьикI ятIани, кимел суьгьбет,

Аватда кьван са хандикай.

Адак хесет квалдай, гьелбет,

Чи дерейра гьич ван тахьай.

Гуя, а хан ерли садав,

Рахан тийир гьаким хьана.

Деведин хьиз, патахъ мандав,

Дуьз тежедай итим хьана.

И ван хьайи халкьар кимел,

Хъуьрей чIавуз тух жедалди;

Са ахмакьдик, акатна хъел,

Хвайидак хьиз лух жедалди.

ТIуьн тавуна ризкьи гьалал,

ГьакI къупаран хьана кIамаш.

Гъун паталди а хан чIалал,

Вуч хьанатIа, гила тамаш!

Экуьн кьиляй къарагъна фад,

Хиве кьур кар алаз рикIел;

Ахтармишна хан къведай пад,

Акъвазда кьван сункь хьиз рекьел.

Са сят, кьве сят гуьзетиз рехъ,

Эхир хьи хан акъат хьана.

Хъархъун тарай рахай хьиз пехъ,

Хандик къурху агат хьана.

Хан – балкIандал, мукьвал ала,

ЧIичIам бапIах пеле аваз.

Ахмакь рекьин юкьвал ала,

Са патахъ лаш гъиле аваз.

Хандиз адахъ рахаз кIан туш,

Фидай рехъни авач пара.

Ханни, гьелбет, лал гьайван туш,

Хъел атункай чара авач.

БалкIан – инихъ, ахмакь – гьанихъ,

Хура кIанчI хьиз акъваз жеда.

Виликай квахь тийиз санихъ,

Ахмакь хъуьрез-къугъваз жеда.

Чара атIай ханди эхир,

Экъуьгъда пис хъел акатна!

Хъвайидак хьиз цуру чехир,

Ахмакьдак шад сел акатна!

Вичиз авур агьни-аллагь,

Квазни кьунач: хан рахана!

ГатайтIани келле, валлагь,

Лал тир биши къван рахана!

Муштулух гуз, катна хуьруьз,

Хан рахана лугьуз вичив.

Камар вилик къачуз ириз,

Рехъ атIана кьецIи кIвачив.

Ван хьайибур хьанач чIалахъ,

Нив хьайитIан хан рахадан?

Ахмакь касдив – кIвачни чилахъ,

Мердимазар къван рахадан?

Эхир сада кьуна хабар:

«Хан вахъ галаз гьикI рахана?»-

Ахмакьда тик кьуна япар,

«Хан захъ галаз икI рахана.

За кьур чIавуз ам къведай рехъ,

Хандин ийир-тийир хьана.

И дуьньядал ала кьван гьахъ,

Зи тIвар элдиз загьир хьана!-

ИкI лагьана, ахмакьди шад,

Хкадардай кьуьл авуна.

Марф къвайила, кIватI жедай яд,

Вирикай са гьуьл авуна.

«Вучда ахьтин хан рахункай?

«Квахь, ламран хва!»-лагьай чIавуз?»

Гуж я акьул тахьункай,

Регъуь тежер ахмакьбуруз!

--------

Завай инал ахмакьдикай,

Пара кьадар рахун хьана.

Регъуь хьана ахлакьдикай,

Жувни са кIус яхун хьана!

**ВИЛИКАН ФУРС КУМАЧ ХЬИ, ДУСТ**

Кумач сивик ерли рахун,

Кьурай къах хьиз хьанва яхун.

Жувакай жув ийиз кухун,

Виликан фурс гумач хьи, дуст!

Гьар са кIвалах пара хъсан

ТуькIвенвай ви, квачиз нукьсан.

Кьеж хкатна шумуд йисан,

Виликан фурс гумач хьи, дуст!

Ях фидайдаз тагуз салам,

Юргъа шивдай кьадай ви лам.

Дерин вацIа квахьна улам,

Виликан фурс гумач хьи, дуст!

Чарадан вил галай девлет,

Нивай ам нез хьана хевлет?

Къарши хьана гъамни зиллет,

Виликан фурс гумач хьи, дуст!

Таб ийидай гафун кьилиз,

Вун мах хьана хуьруьз, кIвализ.

Камар къачуз куьлуьз-куьлуьз,

Виликан фурс гумач хьи, дуст!

Квез я гила кIватIай затIар?

Элкъвей чIавуз лакIабдиз тIвар.

Регъвер элкъвез, кумачиз твар,

Виликан фурс гумач хьи, дуст!

**ЗАЗ АКУРВАЛ АМАЧ ХЬИ**

-ГьикI хьана, СикI, заз акурвал амач хьи?!

Ви писпидив виликан сес гумач хьи!

-Вучин, дуст кас, нефс, ваз чида, пичIи я.

Амалар заз чидатIан, кьил гъвечIи я.

Аквазва заз, пехил жедай затI амач.

Руфун – кьелечI, тумунин са кьатI амач.

-Виликдай заз икI жедайди чидачир.

Гьалал ризкьи гьикI недатIа чидачир.

-Гила килин жува чIурай крариз,

Жува-жуван кьилел къурай харариз.

-А чIавуз зи вилерал пи акьалтна,

Дуьз гафуниз яб гадай вахт акьалтIна.

-Заз акурди гъери авай кьеч хьана,

Акьуллу тир гафарин ван геж хьана.

-Садра кьванни алукьнайтIа халкьарал,

Вун расанмиш жедачир, СикI, ракьарал!

**ВУН НАКЬ ВУЧИЗ АТАНАЧИР**

Буллух эрекь, чехир вад сан,

Кьасабнай за жунгав шазан,

Вун атунал шад тир хизан,

Вун накь вучиз атаначир?

Ирид къажгъан – ирид къулал,

Биргендар кьвед суфрад кьулал,

Вун гьинавай икьван чIавал?

Вун накь вучиз атаначир?

Санал чIагъан, санал санал чуьнгуьр,

Пара хъсан межлис туькIуьр

Авунай за, Аллагь шуькуьр,

Вун накь вучиз атаначир?

Як аквазван ваз за инал,

ЧаранатIа накь шишинал?

Ала жеди ви вил тIуьнал,

Вун накь вучиз атаначир?

Аквазван ваз кьацIай рухвар,

Им пуд йиф я квахьна ахвар.

Ийидай за вунни тухар,

Вун накь вучиз атаначир?

Вири къуват ахъайна за,

Садакьа хьиз ам пайна за.

Элкъуьрдачир валайни за,

Вун накь вучиз атаначир?

Шаксуз кIвалин кIан хкатна,

Закни сурун фул акатна,

Къе ахлад, дуст, гьерекатна,

Вун накь вучиз атаначир?

**МЕГЬТИДИН ЛАМ**

Мегьти авачир жедачир базар,

Пар ялдай кьван лам хьана бедназар.

Эхир са юкъуз аламаз пурар.

Къатадда ламра ял тежез парар.

Пара амай рехъ агакьиз кІвализ,

Лам къарайзавач темпел, гьеллекар.

КІеве гьатайла, Мегьтидин кьилиз

Лам алдатмишдай атана са кар.

Юркунин кьилихъ акурла газар,

Ламран сивиз яд атана цІаран.

Къати невсинин акатна азар,

Ламракай жеда дирибаш жейран.

И гьал акурла, шад хьана Мегьти,

Вични акьахна далудал ламран.

Кьулухъ таз рекьер, дагъларин гуьтІуь,

Темпел ламракай шив жеда чамран.

Вахтунда парар агакьна кІвализ,

Гьайвандин мурад акъатнач кІвализ.

Тек са кар хьана лам патал азар,

Луту Мегьтиди тІуьна а газар.

**ТЕМПЕЛДИН ХИЯЛАР**

Гатфар бере, жагъун кIане,

Кьве кьикьифдин верг хьанайтIа,

Куьк якIун хинкIардин винел,

Хкайнекни серг хьанайтIа.

Папакайни жен тIапахъан,

Жуван кIвале жув тамада.

Япара жен зуьрнедин ван,

Жедайвал даим тIамада!

ЦипIицI медни дуьдгъвердин кIватI,

Хьаран чими фу хьанайтIа,

Суфрадал са эрекьдин кьатI,

Са кьве рычал-су хьанайтIа,

Як кIаневай ашдин юкьвал,

Пис тушир хурма хьанайтІа,

Хамдиз хвейи таза кIелен,

Са цIуд кIус дулман хьанайтIа.

Хъсан затIар мад чида заз,

Серке ягъай луьле-кабаб.

Дуьшпередин дад чида заз,

Жагъана хьуй – неда кьве къаб!

-Хъсан затIар за хкяйнай

Зи чирвилиз гаф авачир.

Вуч неда, темпел,на?

Гъуьр михьдай са саф авачир!

**ЗАЛУМДИН ХВА**

*(Зарафат)*

Залумдин хва – азраил я,

ТІветІ рекьидай гапурдал!

Беден – кьен я, буран кьил я,

МутІлакь са кас хатурдал.

Къуьнуь яна, тар акъудда!

Дагъ чукІурда гафарал.

Папан сивяй гар акъуддач,

Лаш илигиз юрфарал.

Рамдай фена, Шамдай хквез,

Гаф агакьдач чарадал.

Сив ахъайна, акьал тежез,

Къал акъудда арадал.

Гьар са кимел рахаз жеда,

Нубат алаз, алачиз.

Эхирдай кьам чухваз жеда,

Маса куьмек галачиз.

Зал гьалтна ам, квез такурай!

Бахтлу я ам такурди.

Квез а касдин мез такурай,

АтІун тийир гапурди!

**ХЬАНА КЬВЕ АЯЛ**

Хьана кьве аял –

Ийирни Тийир.

Сада гуз зиян,

Муькуьда-хийир.

Ийирахъ – керчек,

Ачух, уьягъ чин.

Гьар садаз куьмек,

Гуз тир ам кІвачин.

Тийир – буй куьруь,

Чиниз тир яру.

Устад тир вири

Крарин чІуру.

Ийиранди – югъ,

Тийиранди – йиф.

Ийиранди – рагъ,

Тийиранди – циф.

Ийирахъ – дустар,

Тийирахъ – касни.

Ийир тир устІар,

Тийир – са касни.

Лагь кван, аялар,

Гьим ятІа куьн дуст?

Ийирахъ-хиялар,

Тийир хьанва суст!

**СИКІ ВА ТУМ**

Квезни чида – гъвечІи сикІрехъ,

Вич кьван кьве тум галайди.

СикІ паталди, лугьун за гьахъ,

Ам – бални я, балани.

Са чІавуз ада тумунао,

Вичин геллер шиткида.

Са-са чІавуз, ам тум патал,

Физ, ракьара акІида.

**ГЬАРАМ**

КІватІна бубади, цІай яна хци,

Гьарам тир девлет пуч хьана бирдан.

Бармак паталди, гапурдал хци,

Гваз хтана кьил, галудна гардан!

**ЗИЛИДИН АРЗА**

Иви хъваз туна, минетна эвел,

Ахпа гъана кьел, кІвахна зи сивел.

Пис ксар авай жедалди хуьре,

Виш сефер хъсан я кьуруш вире!

**АРЗАДИЗ**

Угъри, ичкичи, фитнейрин устІар,

ЧІру хесетар тергун яз къастар;

Хтун паталди халкьдин арадиз,

Аллагьдин патав фида арзадиз.

(Хквезвай ксар адетдин рекьиз,

Азраилдизни кІан тушир рекьиз).

Аллагьди гана са-са касдиз яб,

Гьич са касдини ийизвачир таб.

Дуьз рекьиз хтун четин тир, гьелбет.

ЧІугун герек тир азабни зиллет.

Угъридиз гана Аллагьди – къад йис.

(А чІавалди ам амукьин, за чиз).

Ички хъвадайдаз гана яхцІур йис!

(А чІавалди ам амукьич, заз чиз!)

Фитнечи патал, гуз хьанач жаваб,

(Инихъ вуч метлеб авайтІа, яраб?)

Эхир са юкъуз агакьна жаваб!

(Геж хьунин себеб вуч тиртІа, яраб!)

«Ам дуьз жедалди, -рахана Аллагь,

Зун амукьдатІа, заз чидач, Валлагь!»

**ЦІИЙИ КЬИЛЕЛАЙ**

Идарадин са чІехидан зам авай,

Адахъ – гъвечІи пел, яцІу тир кьам авай.

Лагьай гафарал гьич тийиз амал,

Ацукьнавай ам чІехидан кьамал.

-Сад за ваз ганай выговор эвел.

Гафарал рахаз акурла кьуру.

Кьвед лагьайдини ганай ви сивел,

Кьуьл авур чІавуз макьадал чІуру!

Пуд лагьайдини ганай эхирдин,

Арза це тадиз, къведалди дустагъ!

-Им дуьзвал яни, я чан чІехиди?!

Недайла чун кьвед туширни уртах?

Хьайи крарлай чІугуна хьиз цІар,

Алудин абур вири рикІелай.

Мад дуьз рекьелай юзайтІа зун чІар,

Выговорар це цІийи кьилелай!